google/wiki40b huggingface dataset:
Manuel Piar

Bakgrunn

Piar var sønnen til en spansk sjømann og en nederlandsk mulatta, og ble født i Willemstad på Curaçao. Piar vokste opp som enkel mestizo, og ble derfor offer for diskriminerende grenser på grunn av de sosiale normene i det koloniale Amerika. 
Piar kom først til Venezuela med sin mor i 1784 da han var ti år gammel, og de bosatte seg i La Guaira. Han hadde ingen formell utdannelse, men oppnådde likevel et høyt allmennkunnskapsnivå, og lærte seg selv flere språk. 
Da han var 23 år gammel bestemte han seg for å bli med i selvstendighetskampen, og deltok i den mislykkede Gual og España-sammensvergelsen i 1797.

Militær karriere

I 1804 ble han med i militsen som kjempet mot engelskmennene på Curaçao under napoleonskrigene. Curaçao-militsen klarte å drive bort engelskmennene og gjeninnsette nederlandsk styre. I 1807 var han på Haiti for å hjelpe revolusjonen på øya, og kommanderte der et krigsskip. 
Ved 1810 hadde hans militære erfaring og hans ønske om selvstendighet fra det koloniale styre fått ham inn i den venezuelanske selvstendighetkonflikten på de revolusjonæres side mot Spania. Han startet i marinen og ble utplassert i Puerto Cabello. Som kommandant for et skip kjempet han i flere trefninger mot den spanske marinen, og deltok i slaget ved Sorondo på Orinoco-elva i 1812. 
Etter at situasjonen forverret seg for patriotene måtte Piar flykte til Trinidad for en stund. Han kom tilbake til Venezuela i 1813, da en oberst for hæren, og klarte deretter å forsvare Maturín og hjalp til med å befri den østlige delen av landet for spanske styrker. 
Det følgende året (1814) ledet Piar, som nå var blitt en brigadegeneral, troppene til kamper i Barcelona, Caracas og Cumaná. Han ble beseiret i en trefning av José Tomás Boves' styrker nær El Salado. Piar ble videre forfremmet til generalmajor, og ble med i den suksessfulle Los Cayos-ekspedisjonen, og tok del i trefningene ved Los Frailes og Carúpano. 
I 1816 beseiret han Francisco Tomás Morales' styrker ved El Juncál. Derfra begynte Piar å marjere mot Guyana med en intensjon om å begynne frigjørelsen av provinsen. I begynnelsen av 1817 beleiret han byen Angostura. 11. april vant styrkene han en stor seier over hæren kommandert av den spanske generalen Miguel de la Torre i slaget ved San Félix. En måned senere ble Piar forfremmet til øverstkommanderende.
Glaucopsyche

Utseende

Glaucopsyche er en gruppe med middelsstore blåvinger med få, men tydelige flekker på vingeundersidene. Oversiden hos hannene er skinnende blå bortsett fra en smalt svart ytterkant, hunnene er oftest mer brunlige. Undersiden er lysgrå, roten av bakvingen mer eller mindre grønnlig, med små, svarte flekker som danner et krumt bånd på hver vinge, bortsett fra disse med få eller ingen flekker.

Levevis

Larvene lever på planter i leppeblomstfamilien (Lamiaceae), søterotfamilien (Gentianaceae) og noen arter i rosefamilien (Rosaceae).

Truede arter

Flere av artene i denne slekten er utryddingstruede på grunn av habitat-ødeleggelse. Arten Glaucopsyche xerces fra California er kjent fordi den er av forholdsvis få insektarter som det er dokumentert at har dødd ut i løpet av de siste 100 årene. Arten har blant annet gitt navn til en amerikansk organisasjon for vern av truede virvelløse dyr, The Xerces Society.

Maculinea

Delgruppen Maculinea regnes av enkelte entomologer som en egen slekt, mens andre plasserer den som en underslekt i Glaucopsyche. I den nyeste systematiske inndelingen blir den plassert i Phengaris, dette er fulgt her.
Artene i delgruppen Maculinea adopteres og beskyttes av maur. Ikke lenge etter at de har klekt fra egget, hentes de av maur og bæres til maurtuen. Her lever de av mat mauren sanker og har også sitt puppestadium i maurtuen. Som nyklekte voksne (imago) sommerfugler kryper de ut av maurtuen.

Navnet

Det latinske navnet Glaucopsyche, er sammensatt av to greske ord.  Glaucos betyr blågrå, Psykhe betyr sjelen. Navnet er ikke særlig treffende for de euroepiske artene, da hannenes overside er klart blå, ikke blågrå.
Svin på skogen

Svin på skogen er et uttrykk fra før selvangivelsens tid, da inntekten for gårdeiere ble fastsatt ved at ligningsmenn oppsøkte gårdene for skjønnsmessig å fastsette verdien av gård, grunn og besetning, sendte under tiden bonden noen av dyrene til skogs for at ligningsfunksjonæren ikke skulle ta disse med i inntektsgrunnlaget. I slike tilfeller kunne naboer ved å lese skattelisten gjøre skjønnsmennene oppmerksom på at naboen hadde «svin på skogen». Derav uttrykket ha sine svin på skogen som betyr å unnlate verdier eller å ha hemmeligheter.
Søttaren

Søttaren er en liten gård i Vefsn kommune i Nordland. Gården ligger for seg selv ved Vefsnfjorden, ca. 2 mil nord vest for Mosjøen, nesten 3 mil etter landevegen. Det er ikke noe stort gårdsbruk, det er i alt ca 29 mål jord , men likevel er Søttaren trolig en gammel gård.

Samferdsel

Søttaren har vært avhengig av transport sjøveien helt fram til 1960-tallet. Fylkesvei 78 mellom Drevja og Leirfjord, passerte Søttaren. Den ble påbegynt på 1930-tallet, og åpnet i i 1962. Veien ble godkjent som riksvei den 1. januar 1964. Høsten 1962 kunne de første bilene kjøre fra Mosjøen til Leirfjord på en den gang høyst uferdig "anleggsvei". Veien mellom Stuvland og Kviting hadde da en lengde på 25 613 meter, og er en av de mer krevende veiprosjekter i landsdelens historie. Veien går langs stupbratte fjellsider, og vekselvis gjennom tunneler. I 2014 ble Toventunnelen åpnet, og gjennomfartsveien mellom Vefsn og Leirfjorden (Helgeland) forbi Søttaren ble stengt. Denne veien har vært utfordrende på grunn av rasfare så lenge den har vært åpen for trafikk.
Kyklop

Kykloper  (jfr. gresk κύκλωψ [kyklops], «rundøye»), er en art kjemper i gresk mytologi og diktning, kjennetegna ved at de bare har ett øye. Fra mytene kan det utskilles to generasjoner av kykloper:

De første kyklopene

Disse var avkom av Uranos og Gaia. Ifølge Hesiod var de sterke, sta og motbydelige. Mytene navngir tre kykloper; Arges, Brontes og Steropes som betyr torden, lyn og lys. Uranos fryktet styrken deres og stengte dem inne i Tartaros. Seinere slapp en annen sønn av Uranos og Gaia – Kronos – dem fri. Etter at de hadde hjulpet Kronos med å styrte og kastrere faren, ble de igjen innstengt i Tartarus. Herfra ble de satt fri av Zevs for å smi lyn for ham, til bruk i kampen mot Kronos og de andre titanene. 
Kyklopene skapte også Poseidons trefork, Artemis’ pil og bue, og hjelmen som Hades ga til Persevs. De var også smedsvenner hos Hefaistos. Kyklopene ble drept av Apollon etter at Zevs hadde drept Apollon sin sønn Asklepios med et lyn smidd av dem.
Senere sagn sier at det er kyklopene som har bygd de gigantiske steinmurene som står igjen etter Tiryns og Mykene. Det heter seg også at lyden som kommer fra aktive vulkaner er kyklopene som arbeider.

De andre kyklopene

Ifølge denne myten er kyklopene enøyde kjemper som bor på ei øy. En navngitt kyklop, Polyfemos, var sønn av Poseidon. 
I Homers Odysseen kommer Odyssevs til kyklopøya og finner ei hule, der de forsyner seg av mat som står framme. Det viser seg å være hula til Polyfemos, som kommer hjem og stenger utgangen for mennene. Deretter begynner han å ete dem – to hver dag.  Odyssevs byr Polyfemos å drikke en sterk vin han har med seg, og når kyklopen i godt lune spør om fremmedkarens navn, svarer Odyssevs: «Ingen». Når Polyfemos har sovna, tar mennene et herda spyd som de kjører ned i øyet til kyklopen. Kjempa setter i å skrike, slik at naboene hans spør om det er noen som plager han, siden han skriker slik. Polyfemos sier at «Ingen» plager han, og dermed kommer ingen han til unnsetning.
Den blinda Polyfemos er bestemt på å ikke la mennene slippe ut, men de kommer seg ut av hula ved å henge seg fast i ulla under buken på kjempesauene når de skal ut på beite. Polyfemos stryker over ryggen på hver sau for å forsikre seg om at mennene ikke rir dem.

Opphav

Siden kyklopene er kjent for sin smedkunst, har noen forskere foreslått at opphavet til de enøyde kyklopene kan komme av at smeder brukte en skinnlapp over det ene øyet for å beskytte seg mot gnister. 
Den andre generasjonen av kykloper har lite med de første å gjøre. De nevnes aldri i forbindelse med smiing. Mange mener at Polyfemos ikke var kyklop før Homer gjorde han til det i Odysseen. Ett forslag er at Polyfemos har tilhørt triamantene, som i kretiske sagn var menneskeetende uhyrer som hadde et tredje øye i bakhodet.
Zvolen

Historie

Byen lå ved en viktig handelsrute mellom Buda og Kraków og fikk bystatus av kong Béla IV av Ungarn rundt 1238 som en av de første i Kongedømmet Ungarn. Zvolen var viktig som administrasjonssenter for mesteparten av det nåværende sentrale Slovakia som ble styrt fra borgen Pustý hrad (kalt 'den forlatte borgen') som i dag er en ruin. Fra slutten av 1300-tallet bygget Ludvig I av Ungarn et jaktslott i Zvolen som erstattet det eldre slottet som deretter forfalt. Jaktslottet er i dag en av avdelingene til det slovakiske nasjonalgalleriet (Slovenská národná galéria, forkortet SNG) med utstillinger av eldre verker og gotisk kunst.
Forkjemperen for slovakisk språk og for sosiale reformer, Ľudovít Štúr, ble valgt inn i den ungarske nasjonalforsamlingen (Országgyűlés) fra valgkretsen Zvolen i 1847.
Fra 1870 utviklet Zvolen seg til å bli industri- og jernbaneby. Under det slovakiske opprøret i 1944 ble det bygget to pansertog ved jernbaneverkstedet i Zvolen, pansertogene Hurban og Štefánik. Disse ble brukt i kamp mot tyske enheter fra 18. SS-frivillige-pansergrenaderdivisjon «Horst Wessel». En kopi av Hurban står utstilt i en park ved jaktslottet.

Sport

Det lokale ishockeylaget HKm Zvolen spiller i Extraliga (den slovakiske eliteserien).
Arna Sogelag

Arna Sogelag er et historielag grunnlagt i 1931 på Garnes i Arna og het «Haus Sogenemd» frem til 1990. (Haus var det tidligere kommunenavnet på Arna.)
Arna Sogelag driver Ådnatun museum i Indre Arna. Laget gikk også inn for fredning av Havråtunet på Osterøy i 1946 og i 1950 startet de arbeidet med Havråfilmen.
Hedda Kise

Oppvekst

Foreldre er Niels Højgaard og Eva Margrethe Kise. Bodde de første årene i København og flyttet deretter med den øvrige familie til Skien.

Utdannelse

Utvekslingsstudent (AFS) i USA i 1989. Avgangseksamen og High School Diploma i USA. Deretter avsluttende eksamen ved Skien videregående skole som privatist. Studier av fransk språk og kultur ved universitetet i Angers, Frankrike.  I 1993 tok hun fransk grunnfag ved Københavns Universitet og i 1994 statsvitenskap grunnfag ved Universitetet i Oslo. Sommerjobb som journalist i "Varden" i 1988,  deretter freelance journalist for avis og radio. Fast ansatt i NRK i 1995. Fast ansatt i TV 2 i 1997.

Tiden i NRK

Hedda Kise jobbet med både radio og TV i NRK fram til august 1997. Blant annet var hun med på å starte opp de lokale tv-sendingene for Telemark, Vestfold, Buskerud og Østfold der hun blant annet fungerte som programleder og vaktsjef. Hun har også jobbet som reporter i Dagsrevyen.
Maria Gaetana Agnesi

Bakgrunn

Maria Gaetana Agnesi kom fra en velstående familie av intellektuelle og forretningsfolk. Hennes far Pietro Agnesi var matematikkprofessor, moren var den italienske adelige Anna Fortunata Brivio fra familien Brivius de Brokles. Nyere forskning karakteriserer det som uklart om eller uriktig at faren faktisk var professor; alle kilder istemmer imidlertid i at han (også) var tekstilkjøpmann.
Maria Gaetana Agnesi var den eldste av i alt 21 barn. Særlig faren fremmet hennes matematiske bevavelse og hjalp henne til en god utdannelse. Maria ble betraktet som et vidunderbarn. I en alder av ni år forfattet hun en én timer lang tale på latinsk som hevdet kvinners rett til utdannelse - dette var den gang ikke en opplagt oppfatning. I en alder av bare elleve år kunne hun snakke syv språk.
I samtiden beskrives hun som ca tyveåring som en ung dame med «likefrem og mildt vesen», og at hun var i stand til å diskutere et hvilket som helst filosofisk eller matematisk tema på latin. Den første boken hennes i filosofien, Propositiones philosophicae, kom ut da hun var 20 år gammel.
Da hun var 21 år, ville hun gå i kloster. Men det ville ikke faren hennes, og Maria Gaetana Agnesi respekterte hans ønske.

Matematikk

I ett tiår beskjeftiget hun så med matematikk og vitenskapene. I 1748 ble hennes verk Instituzioni analitiche (Analysens grunnlag) offentliggjort. Agnesi dediserte sitt verk til den østerrikske keiserinne Maria Theresia. Dette verket ble snart oversatt til fransk og engelsk.
Pave Benedikt XIV utnevnte henne i 1750 til professor ved universitet i Bologna. Men den lærestillingen utøvde hun aldri - hun tok aldri opp noen undervisning der, selv om hennes berømte samtidige, fysikeren Laura Bassi, flere ganger bad henne om det.
Hun er kjent for en kurve som ble kalt Agnesis heks. På italiensk heter denne kurven la versiera di Agnesi som betyr «Agnesis kurve». Fra tidlig av ble dette lest av professoren John Colson som «l'avversiera di Agnesi», der «avversiera» betyr «kvinne som setter seg i mot Gud», som da ble identifisert som «heks», og feiloversettelsen ble hengende ved.

Karitativt engasjement

Da Maria Agnesi var 34 år gammel, døde hennes far. Hun avsluttet da straks sine vitenskapelige beskjeftigelser til fordel for troens liv og for karitativt arbeide. Hun studerte katolsk teologi og tok seg av fattige og syke. Til å begynne med gjorde hun dette fra foreldrehjemmet, men senere leide og drev hun et hus der hun gav hjemløse et sted å være.
I 1771 overtok hun ledelsen av et aldershjem for kvinner. I 28 år viet hun seg til denne institusjonen, som det åre hun døde hadde 450 beboere.
Hennes søster Maria Teresa Agnesi Pinottini ble en kjent komponist og musiker (sang og cembalo). Til forskjell fra den tilbaketrukne og kirkelig orienterte Maria Gaetana beskrives hun som galant og beleven.
Mon (etnisk gruppe)

Mon (mon: မောန် eller မည်; burmesisk: မွန်လူမျိုး‌; khmer: មន; thai: มอญ) er en etnisk gruppe fra Myanmar som for det meste lever i delstaten Mon, regionen Bago, Irrawaddydeltaet og langs den sørlige grensen til Thailand og Myanmar. Historisk var Mon ansvarlig for utbredelsen av Theravada-skolen innenfor buddhismen i Indokina, og var en stor kilde til innflytelse på kulturen i Myanmar. De snakker mon, et austroasiatisk språk og deler en felles opprinnelse med Nyah kur folket i Thailand, som begge oppstod i Dvaravati.
K-Salat

K-Salat er en dansk produsent av salater, majones, remulade med mere. Selskapet holder til i Havnsø i Nordvestsjælland.
Selskapet ble grunnlagt som Københavns Salatfabrik i 1937, men skiftet i 1974 navn til K-Salat, da Nils Jørgen Frank overtok virksomheten. Etter flere eierskifter har virksomheten siden 1. august 2005 vært eiet av det norske selskapet Rieber & Søn.
K-Salat beskjeftiger 175 ansatte og eksporterer en del av sine produkter til Sverige. På det danske markedet har K-Salat en markedsandel på ca. 55 prosent.
Baron Haussmann

Bakgrunn og virke

Etter fullførte jusstudier ble han utnevnt til underprefekt i Nérac, deretter prefekt i Var og  fra 1853 i Seine. Han ble utnevnt til senator i 1857, ridder av Æreslegionen i 1862 og medlem av Académie des Beaux-Arts i 1867.
Som prefekt i Seine-departementet med ansvar for hovedstaden tok Haussmann straks fatt på arbeidet med å tegne en ny byplan for Paris, og slik oppfylle Napoleon IIIs ønske om en moderne hovedstad. Hovedtanken var å få en by med en bedre trafikkavvikling, samt en helsemessig sunnere by med bedre luftsirkulasjon. En bakenforliggende hensikt var også å forebygge folkelige opprør som dem en hadde sett i 1830 og 1848.
Haussmann var opptatt av rette linjer og akser, og han gikk hardhendt til verks for å gjennomføre sin storstilte plan. Et stort antall kvartaler med eldre bebyggelse – mye av den gammel og av historisk interesse – forsvant. Noen akser som var anlagt tidligere under Ludvig XIV ble utvida til «Les Grands Boulevards» . Han lot flere akser møtes på tronplassen, som ble til den nye Place de l'Étoile (dagens Place Charles de Gaulle). 
Flere nye parker og hager ble anlagt som rekreasjonsområder for pariserne, som Montsouris-parken. Mange eldre og nyere parker ble integrert i de nye aksene for å skape storslåtte virkninger.
Det ble gitt strenge regler for byggehøyde og arkitektonisk utforming på nye leiegårder og boliger. For øvrig var det et mål å framheve de mange monumentalbyggene i byen. Nye monumentalbygg ble også reist, som Opéra Garnier og Église de la Sainte-Trinité de Paris. Flere akser ble anlagt med et slikt sikte.
Systemer for vann og avløp ble anlagt parallelt.
Byggearbeidene ble svært kostbare; Napoleon III bevilga et beløp på 250 mill. francs i 1865, og nye 260 mill. i 1869. I alt berørte Baron Haussmanns plan 60% av datidas Paris.
Også juridisk og økonomisk var metodene som ble tatt i bruk, svært hardhendte og lite demokratiske. Det ble vedtatt ekspropriasjonslover som i liten grad tilgodeså de mange mindre gårdeierne som ble berørt, og mange av disse gikk konkurs. I tillegg ble reglene for nybygg satt til en slik standard at de utelukka store deler av den parisiske middelklassen. Det oppsto en bølge av eiendomsspekulasjoner som noen få beriket seg på. 
Etter stormfulle debatter i parlamentet i 1867 ble det satt visse restriksjoner på arbeidene, som inntil da hadde foregått uten særlig parlamentarisk kontroll. 
Etter press fra bl.a. Emile Ollivier ble Haussmann fjerna fra embedet rett før Napoleon IIIs fall, og han ble i stedet utnevnt til sendemann til Korsika. Haussmann forble bonapartist også under den tredje franske republikk. De siste åra av sitt liv brukte han på å skrive sine memoarer. Han ligger gravlagt på Père Lachaise-kirkegården i Paris.
Scan limited

Scan Limited AS (Scan) ble etablert i 1989. Selskapet driver import, produksjon og markedsføring av kontor- og konferansemøbler. Forretningsadressen er Greåker. Scan har et moderne produksjonsanlegg i Rakkestad med kapasitet til en produksjon som tilsvarer en årlig omsetning på 60 millioner kroner. Kapasiteten kan utvides utover dette ved økende bruk av underleverandører. Selskapet er heleiet av Morten Alfsen. I de siste årene er produksjonen i stadig økende grad preget av sammensetting. Underleverandører fra lavkostland benyttes i stor utstrekning.
Produktene er hvilestoler, sittegrupper, stablestoler og platemøbler (kontor- og konferansebord). De har spesialisert seg på bruksområdene kontor og konferanse. Stolene trekkes med hud og stoff ved fabrikken i Rakkestad. Kundene kan på visse betingelser få den huden og det stoffet de ønsker på stolene.
Svigermorsete

Svigemorsete, engelsk: rumble seat (amerikansk-engelsk:), dicky seat, dickie seat eller dickey seat (britisk-engelsk) var et polstrert utvendig sete som kunne foldes inn i bagasjerommet i en to-seters førkrigsbil [1][2] med plass til en eller to passasjerer.[1] Når det ikke var i bruk kunne plassen benyttes til bagasje.[1] I 1865 utgaven av Webster's An American Dictionary of the English Language er det definert slik «a rumble seat is a boot with a seat above it for servants behind a carriage».[3] Tilsvarende til svigemorsete i europeiske var «spider», et smalt enkelt sete, en benk for plass til en tjener eller footman.[4] Før Første verdenskrig kunne ikke alle svigemorseter foldes inn i bagasjerommet.[5]
Roadster, coupe eller cabriolet karosserier ble levert med enten bagasjerom eller svigemorsete. Modeller med svigemorsete ble ofte benevnt som sport coupe eller sport roadster.
Passasjerer i svigemorsetet var utsatt for vær og vind og fikk lite beskyttelse som de øvrige passasjerer fikk. Nedfellbart tak og sidegardiner var tilgjengelig i enkelte biler  (inklusive Ford Model A) men de ble aldri særlig populære. Blant de siste amerikanskbygde biler med svigemorsete var Chevrolet i 1938, Ford, Dodge og Plymouth i 1939. Den siste britiske bil med svigemorsete var Triumph i 2000. Roadster som ble bygget frem til 1949.[10][11]
Skeppshandelsfrågan

Skeppshandelsfrågan var en politisk sak i Sverige på 1820-tallet da landet solgte eldre krigsskip, offisielt til britiske handelshus.
Fartøyene ble imidlertid solgt videre, og de reelle mottakerne var forhenværende spanske kolonier i Amerika, som da kjempet for å bli selvstendige stater. Storbritannia hadde anerkjent flere av disse statene og var kjent med hvem som skulle motta fartøyene.
Andre europeiske stormakter støttet imidlertid Spania, og Russland truet Sverige med krig om salget ikke ble stoppet, noe Sverige etterhvert ble tvunget til å gjøre.
Saftmerker

Saftmerker (nektarguide) er mønstre som noen blomster har og som fungerer som retningsvisere for pollinatorer i deres søking etter nektar (og forsåvidt pollen).
Hos mange blomster er dette mønsteret synlig for mennesker, f.eks. hos revebjelle, men hos noen er mønsteret kun synlig i ultrafiolett lys. Eksempler på dette siste er soleier (f.eks. engsoleie), som for mennesker ser rent gule ut, men som for insekter trolig er en kontrastrik "blink" fordi de er i stand til å se ultrafiolett.
Verdensutstillingen i Chicago (1933)

Verdensutstillingen i Chicago i 1933 (A Century of Progress International Exposition) var en verdensutstilling avholdt i Chicago fra mai til november 1933 for å feire byens 100-årsjubileum. Utstillingens tema var teknologisk innovasjon. Mottoet for utstillingen var «Videnskapen finner, industrien sammensetter, mennesket tilpasser».
Utstillingsbygningene hadde generelt et lineært Art deco design. Et av de mest besøkte stedene på utstillingen var The Midway, fylt med forlystelsessteder og klubber. Her opptrådte kommende stjerner som Judy Garland, The Cook Family Singers og The Andrews Sisters. Det var også utstillinger som nok ville virket sjokkerende på nåtidens publikum; blant annet nedverdigende portretteringer av Afro-amerikanere og en «lilleputby» med dverger.
Utstillingen inneholdt modeller av landsbyer fra Tyskland, England, Belgia, Sveits, Spania, Tunisia, Italia, Nederland og Mexico og modeller av gater i Paris og Shanghai.
Mesterligaen 2014/2015 sluttspill

Sluttspillet i Mesterligaen 2014/2015 begynte den 17. februar 2015 og slutter den 6. juni 2015 med finalen på Olympiastadion i Berlin, Tyskland. Totalt 16 lag vil konkurrere i sluttspillet.
Tidene fram til 28. mars 2015 (åttendedelsfinalene) er ogppgitt i CET (UTC+1), etter det er tidene oppgitt i (kvartfinalene og videre) CEST (UTC+2).

Finale

Finalen vil spilles den 6. juni 2015 på Olympiastadion i Berlin.
Burevestnikmissilet

9M730 Burevestnik er oppkalt etter stormfuglene petreller, og har fått kodenavnet «SSC-X-9 Skyfall». Det er et militært program i Russland som utvikler et atomdrevet kryssermissil.Eksistensen av dette våpenet ble kjent da den russiske presidenten, Vladimir Putin holdt sin årlige tale til nasjonen den 1. mars 2018. Et søsterprosjekt, Posejdon, kan også være utstyrt med lignende fremdrift.
I 2017 falt et av disse missilene ned i Barentshavet og leiting etter missilet er startet fra russisk side, og trolig også fra USA.  Norske fiskere var meget urolige over rapporter om at en russisk atomdrevet missil har forsvunnet i Barentshavet. Barentshavet er regnet som selve bærebjelken for norsk fiskerinæring.
I januar 2019 ble en vellykket test av missilet gjennomført fra en utskytingsrampe nær Pankovo, nord på Novaja Zemlja i Russland.
Den 8. august 2019 fant en eksplosjon sted på eller i nærheten av Njonoksa, og drepte fem og skadet seks (eller tre) personer. Eksplosjonen ble fulgt av en kort økning i strålingsnivået. I henhold til Rosatom skjedde eksplosjonen  på en sjøplattform da en «flytende drivstoffmotor» ble testet. Folk som ble drept jobbet på en «isotopstrømkilde» for et fremdriftssystem. Russiske myndigheter hadde ikke opplyst hvilken type rakett som ble testet, men russiske media så vel som President Trump har knyttet hendelsen til utvikling av 9M730 Burevestnik, også kjent som den russiske Skyfall. Alle i landsbyen ble beordret til å forlate territoriet før 14. August.
Bupropion-naltrekson

Markedsføring og Salg

Salg og markedsføring av Mysimba i Norge er representert av Navamedic ASA, mens legemiddelet er produsert av det irlandske farmasøyt selskapet Orexigen Therapeutics Ireland Ltd.
Gunayan

Utseende

Middelsstore (vingespenn 40-50 millimeter), kraftige, mørke smygere. Vingene har en sterk, blålig eller grønnlig metallglans, forvingen gjerne med et hvit flekk.

Utbredelse

Artene er utbredt i den nordlige delen av Sør-Amerika.